b'\n_START_ARTICLE_\nTorpedobaad Nr. 6\n_START_SECTION_\nBaggrund og design\n_START_PARAGRAPH_\nEfter leveringen af den franskbyggede Torpedobaad Nr. 5 vendte Marinen tilbage til Thornycroft i England som leverand\xc3\xb8r, og denne gange af en noget st\xc3\xb8rre b\xc3\xa5d. Den nye torpedob\xc3\xa5d havde ligesom forg\xc3\xa6ngeren to torpedoapparater i st\xc3\xa6vnen, og de var beregnet til 38 cm torpedoer i stedet for de hidtidige 35 cm torpedoer. B\xc3\xa5den blev s\xc3\xb8sat i 1881 og ankom til Danmark i november samme \xc3\xa5r. Det skete p\xc3\xa5 et tidspunkt, hvor Marinens byggeprogram var begr\xc3\xa6nset, og aff\xc3\xb8dte f\xc3\xb8lgende kommentar i Illustreret Tidende, der bragte en tegning af b\xc3\xa5den i sit nummer 1. januar 1882: "Tilv\xc3\xa6ksten i vort fl\xc3\xa5demateriel er efterh\xc3\xa5nden blevet s\xc3\xa5 ringe, at selv erhvervelsen af en torpedob\xc3\xa5d, alts\xc3\xa5 et mindre fart\xc3\xb8j, der kun kan anses som et hj\xc3\xa6lpev\xc3\xa5ben, v\xc3\xa6kker opm\xc3\xa6rksomhed. Men selv bortset herfra fortjener den sidste tilv\xc3\xa6kst i Fl\xc3\xa5dens materiel for sin egen skyld, at man g\xc3\xb8r bekendtskab med den, da den h\xc3\xb8rer ikke blot til det nyeste, men ogs\xc3\xa5 til det bedste i sin slags." Artiklen beskrev herefter torpedob\xc3\xa5dens opgaver og dens tur over Nords\xc3\xb8en fra England under kommando af premierl\xc3\xb8jtnant F. Hammer. Den rosende omtale af skibet m\xc3\xa5 ikke afskrives som national begejstring: Thornycrofts ingeni\xc3\xb8r John Donaldson holdt senere i 1882 et foredrag i British Association for the Advancement of Science, hvor han fremh\xc3\xa6vede torpedob\xc3\xa5den som v\xc3\xa6rftets hidtil st\xc3\xb8rste, og han mente ogs\xc3\xa5 at den var den st\xc3\xb8rste af sin art overhovedet.'